钦定古今图书集成/明伦汇编/闺媛典/第027卷 > 皇清 > 史国鼎妻姜氏
## 钦定古今图书集成/明伦汇编/闺媛典/第027卷 > 皇清 > 史国鼎妻姜氏

按《全椒县志》：“姜氏，吴内史国鼎妻，封孺人。父处士应寿，与母于皆有隐德。晚生姜氏，性庄而和，遇事善解，多先见数岁时宗老咸爱之。鼎性严重，家贫，氏戢睦，上下无不得其欢。持家二十年，无铢缕私蓄，一切惟古人是求。中间遭乱播迁，日左右姑侧，于父母之丧，以不获执礼为痛，终身哀焉。鼎立朝服，官仅数十日” ，孺人拜命时，尚未能具冠帔。平居犹躬操作，食脱粟、衣练缟。及偕隐，则萧然蓬蔂，绝无忮求。鼎初艰于嗣氏，当盛年即为置媵至再四弗倦。既自生子而妾又生，抚爱无异视命子暹吉，于所受产中择膏腴为义田；遇人必恩礼周浃，意诚而语切。无大小亲逖，颂祝如出一口。年六十八，卒。